સેકટર-૭બી ખાતે આવેલા નવા સરકારી ક્વાર્ટર્સના ગ્રાઉન્ડ ફ્લોર ખાતે આ શિબિર યોજાઈ હતી. શિબિરની શરૂઆતમાં મુખ્ય વક્તા તરીકે અનિલ કક્કડે સિન્થેટિક દૂથ અને ફાસ્ટ ફૂડની ખરી હકીકતો રજૂ કરી ખોરાકમાં ભેળસેળથી લાંબા ગાળે આરોગ્ય પર થતી આડઅસરો અંગે માહિતિ આપી હતી. તાજેતરમાં મહારાષ્ટ્રના પૂના ખાતે દૂધી, કાકડી, કારેલાનો રસ પીવાથી બનેલા બનાવ અને તે સંબંધી ઈન્ડિયન કાઉન્સિલ ઓફ મેડિકલ રીસર્ચની એક્સપર્ટ કમિટીએ બહાર પાડેલા રિપોર્ટની પણ વિગતવાર ચર્ચા કરવામાં આવી હતી. ફરસાણ તળવામાં એક ને એક ખાદ્ય તેલનો સતત ઉપયોગ થવાથી તેની ગુણવત્તામાં આવતા ફેરફારો અને તેનાથી આરોગ્યને થતા નુકસાન અંગે ચર્ચા બાદ ફૂડના કાયદા હેઠળ આવી રહેલા નવા સુધારા અંગે પણ સમજણ અપાઈ હતી.